Folketing
2003-05-26

Hr. Poul Nødgaard roser jo regeringens redegørelser på en række områder. Der er dog ét sted, hvor Dansk Folkeparti synes, at det er for dårligt. Det er SF enig i. Det er i spørgsmålet om konkretiseringen af vedtagelsen tidligere om udflytning af statslige arbejdspladser. Jeg vil da gerne hilse velkommen, at Dansk Folkeparti har den opfattelse. Det må vi så se om vi kan udmønte i noget mere konkret. Indtil nu har det jo ikke været særlig godt. Så siger Dansk Folkeparti, at man ikke vil være med til, at man nedlægger sygehusene, og at man er imod, at de små og velfungerende sygehuse skal nedlægges. Jeg vil godt helt konkret spørge: Hvad vil Dansk Folkeparti gøre ved det? Jeg tror ikke, at amtsrådsmedlemmerne nedlægger de velfungerende og små sygehuse, fordi de er onde mennesker. Jeg tror, de gør det, fordi de ingen penge har. Jeg tror, de gør det, fordi de er nødt til at finde nogle midler. Vil Dansk Folkeparti være med til at sikre de midler, så vi kan opretholde de små sygehuse, eller hvad mener Dansk Folkeparti egentlig med det?